Endelig rapport fra høringskonsulenten (1)

Sag M.10262 — META (FORMERLY FACEBOOK) / KUSTOMER

(EØS-relevant tekst)

(2022/C 417/05)

1. Den 25. juni 2021 modtog Kommissionen en anmeldelse af en planlagt fusion, hvorved Meta Platforms, Inc., tidligere Facebook, Inc. (»Meta (tidligere Facebook)« eller »Facebook«) (2) ville erhverve enekontrol, jf. artikel 3, stk. 1, litra b), i Rådets forordning (EF) nr. 139/2004 (3) (»fusionsforordningen«), over Kustomer, Inc. (»Kustomer«) (»den anmeldte transaktion«). I denne rapport benævnes Meta (tidligere Facebook) og Kustomer tilsammen »parterne«.

2. Den 2. august 2021 vedtog Kommissionen en afgørelse om at indlede proceduren efter fusionsforordningens artikel 6, stk. 1, litra c), da Kommissionens første fase af undersøgelsen skabte alvorlig tvivl om den anmeldte transaktions forenelighed med det indre marked.

3. Den 3. august 2021 traf Kommissionen en afgørelse i henhold til fusionsforordningens artikel 11, stk. 3, hvori den pålagde Facebook at fremlægge visse oplysninger senest den 10. august 2021.

4. Den 6. august 2021 forlængede Kommissionen efter en formel anmodning fra Facebook af 5. august 2021 fristen i henhold til fusionsforordningens artikel 10, stk. 3, første afsnit, for vedtagelse af en afgørelse i henhold til fusionsforordningens artikel 8 vedrørende den anmeldte transaktion med fem arbejdsdage, som anmodet, i henhold til artikel 10, stk. 3, andet afsnit, i samme forordning.

5. Den 24. august 2021 besluttede Kommissionen efter aftale med Meta (tidligere Facebook) at forlænge fristen for at træffe afgørelse efter fusionsforordningens artikel 8 med ti arbejdsdage i henhold til fusionsforordningens artikel 10, stk. 3, andet afsnit, tredje punktum.

6. Den 18. oktober 2021 vedtog Kommissionen en klagepunktsmeddelelse rettet til Facebook (»klagepunktsmeddelelsen«). Klagepunktsmeddelelsen blev formelt meddelt Facebook den samme dag, og Facebook fik frist til at fremsætte sine bemærkninger til den 3. november 2021. Den 19. oktober 2021 blev Kustomer også underrettet om vedtagelsen af klagepunktsmeddelelsen og fik tilbudt at anmode om en ikke-fortrolig udgave, hvis Kustomer ønskede at fremsætte (særskilte) bemærkninger i henhold til artikel 13, stk. 2, i Kommissionens forordning (EF) nr. 802/2004 (4).

7. I klagepunktsmeddelelsen kom Kommissionen frem til den foreløbige opfattelse, at der en stor sandsynlighed for, at den anmeldte transaktion vil hæmme den effektive konkurrence betydeligt, jf. fusionsforordningens artikel 2, stk. 3. Dette ville være resultatet af vertikale ikkekoordinerede virkninger på EØS-markedet eller verdensmarkedet for software til kundeservice og styring af kunderelationer (»CRM«) samt på det bredere marked for CRM-software og mulige segmenter af ethvert sådant marked.

8. Den 19. oktober 2021 fik Facebook adgang til de tilgængelige dokumenter i Kommissionens sagsakter. Der blev givet aktindsigt den 21. oktober 2021, 29. oktober 2021, 6. december 2021, 8. december 2021 og 10. december 2021.

9. Jeg har ikke modtaget nogen klage eller anmodning fra parterne om aktindsigt.

10. Den 3. november 2021 besvarede Meta (tidligere Facebook) klagepunktsmeddelelsen. Parterne indgav ikke nogen anmodning om en formel mundtlig høring.

11. Den 24. november 2021 afgav Meta (tidligere Facebook) tilsagn i henhold til fusionsforordningens artikel 8, stk. 2, og artikel 10, stk. 2, med henblik på at gøre den anmeldte transaktion forenelig med det indre marked og EØS-aftalen. Kommissionen igangsatte en markedstest af disse tilsagn den 26. november 2021.

12. Den 3. december 2021 sendte Kommissionen en sagsfremstillingsmeddelelse til Meta (tidligere Facebook), hvori den påpegede yderligere faktuelle elementer til støtte for de foreløbige konklusioner i klagepunktsmeddelelsen. Nogle af disse var allerede til stede i sagsakterne på tidspunktet for klagepunktsmeddelelsen, mens andre først blev indhentet af Kommissionen efter vedtagelsen af klagepunktsmeddelelsen. Efter en yderligere analyse af sagsakterne konkluderede Kommissionen, at disse elementer potentielt var relevante for at underbygge sin endelige afgørelse.

13. Den 13. december 2021 fremsatte Meta (tidligere Facebook) et skriftligt svar til sagsfremstillingsmeddelelsen.

14. Den 17. december 2021 besluttede Kommissionen efter aftale med Meta (tidligere Facebook) at forlænge fristen for at træffe afgørelse efter fusionsforordningens artikel 8 med fem arbejdsdage i henhold til fusionsforordningens artikel 10, stk. 3, andet afsnit, tredje punktum.

15. Efter at have modtaget feedback fra Kommissionen om de tidligere indsendte tilsagn afgav Meta (tidligere Facebook) den 20. december 2021 reviderede og endelige tilsagn i overensstemmelse med fusionsforordningens artikel 8, stk. 2, og artikel 10, stk. 2, med henblik på at gøre den anmeldte transaktion forenelig med det indre marked og EØS-aftalen (de »endelige tilsagn«).

16. Den anmeldte transaktion i udkastet til den endelige afgørelse erklæres forenelig med det indre marked og EØS-aftalens funktion under forudsætning af, de endelige tilsagn overholdes fuldt ud.

17. Jeg har gennemgået udkastet til afgørelse i henhold til artikel 16, stk. 1, i afgørelse 2011/695/EU, og finder, at den udelukkende vedrører klagepunkter, som parterne har haft mulighed for at fremsætte bemærkninger til.

18. På denne baggrund finder jeg, at alle processuelle rettigheder er blevet overholdt i denne sag.

Udfærdiget i Bruxelles, 17. januar 2020. Dorothe DALHEIMER

(1) I henhold til artikel 16 og 17 i afgørelse 2011/695/EU vedtaget af formanden for Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29) (»afgørelse 2011/695/EU«).

(2) Den 28. oktober 2021 ændrede Facebook, Inc. sit navn til Meta Platforms, Inc.

(3) Rådets forordning (EF) nr. 139/2004 af 20. januar 2004 om kontrol med fusioner og virksomhedsovertagelser (EF-fusionsforordningen) (EUT L 24 af 29.1.2004, s. 1).

(4) Kommissionens forordning (EF) nr. 802/2004 af 21. april 2004 om gennemførelse af Rådets forordning (EF) nr. 139/2004 om kontrol med fusioner og virksomhedsovertagelser (EUT L 133 af 30.4.2004, s. 1).